ออมสินให้ดอก3% จูงใจคนจนออมเงิน
ออมสินชักชวนผู้มีรายได้น้อยเก็บเงิน ออกแคมเปญพิเศษดอกเบี้ย 3% ให้เฉพาะผู้ถือบัตรสวัสดิการแห่งรัฐ
20 เม.ย. 2561

ออมสินชักชวนผู้มีรายได้น้อยเก็บเงิน ออกแคมเปญพิเศษดอกเบี้ย 3% ให้เฉพาะผู้ถือบัตรสวัสดิการแห่งรัฐ
นายชาติชาย พยุหนาวีชัย ผู้อำนวยการธนาคารออมสิน เปิดเผยว่า ธนาคารมีมาตรการพัฒนาคุณภาพชีวิตผู้มีบัตรสวัสดิการแห่งรัฐ รวม 3 มาตรการ 10 โครงการ โดยได้ออกมาตรการที่ 2 ได้แก่ เงินฝากเผื่อเรียกพิเศษสวัสดิการแห่งรัฐเพื่อเป็นการส่งเสริมให้ผู้มีรายได้น้อยมีเงินเก็บออมไว้ใช้จ่ายยามจำเป็น ด้วยอัตราดอกเบี้ย 3% ระยะเวลาฝาก 5 ปี ยกเว้นภาษี เปิดรับฝากตั้งแต่บัดนี้เป็นต้นไปที่สาขาของธนาคารออมสินทุกแห่งทั่วประเทศ
ทั้งนี้ ผู้ฝากต้องเป็นบุคคลธรรมดาที่ถือบัตรสวัสดิการแห่งรัฐ ฝากได้เพียง 1 บัญชี โดยการฝากแต่ละครั้งไม่ต่ำกว่า 100 บาท และไม่เกิน 1,000 บาท ฝากเงินทุกเดือน ยอดเงินฝากแต่ละเดือนเพิ่มขึ้นไม่เกิน 1,000 บาท ห้ามขาดฝากในระยะเวลาฝาก 5 ปี เมื่อครบ 5 ปี ต้องมียอดเงินฝากคงเหลือไม่เกิน 6 หมื่นบาท ถอนเงินเท่าใดก็ได้ตามเงื่อนไขของช่องทางที่ใช้บริการ ลงรับดอกเบี้ยในวันที่ครบระยะเวลาฝาก 5 ปี โดยมีวงเงินรับฝากจำนวน 6,000 ล้านบาท เป้าหมายจำนวนผู้ฝากไม่น้อยกว่า 1 แสนราย